पत्तन, पोत परिवहन और जलमार्ग मंत्रालय
पांडु में स्लिपवे पर समझौता ज्ञापन पर हस्ताक्षर के अवसर पर केंद्रीय मंत्री सोनोवाल और असम के मुख्यमंत्री डॉ. सरमा मौजूद रहे
हमें असम में जल परिवहन में क्रांति लाने के लिए नदियों का सदुपयोग करना चाहिए: सोनोवाल
मुख्यमंत्री डॉ हिमंत बिस्वा सरमा ने क्षेत्र के आर्थिक विकास को बढ़ावा देते हुए केंद्रीय पत्तन, पोत परिवहन और जलमार्ग मंत्री सर्बानंद सोनोवाल के साथ आज गुवाहाटी में पांडु में एक नई 'जहाज मरम्मत सुविधा' की स्थापना के लिए इनलैंड वॉटर अथॉरिटी ऑफ इंडिया और हुगली कोचीन शिपयार्ड लिमिटेड के बीच समझौता ज्ञापन पर हस्ताक्षर कार्यक्रम में भाग लिया।
समझौता ज्ञापन  के अनुसार इस परियोजना की डिजाइन और कार्यान्वयन सर्वोत्तम मानकों के साथ सुनिश्चित किया जाएगा। तकनीकी सहायता आईआईटी मद्रास द्वारा प्रदान की जानी है। यह सुविधा जिसे स्लिपवे के रूप में भी जाना जाता है, को असम सरकार द्वारा प्रदान की गई 3.67 एकड़ भूमि पर विकसित किया जाना है और अगस्त 2023 तक इसके पूरा होने की उम्मीद है। यह सुविधा 75 करोड़ रुपये की अनुमानित लागत से बनाई जानी है।
केंद्रीय पत्तन, पोत परिवहन और जलमार्ग मंत्री श्री सर्बानंद सोनोवाल ने कहा कि यह प्रयास क्षेत्र के आर्थिक विकास को बढ़ाने की दिशा में एक और कदम है, जिसमें क्षेत्र से बड़े माल की आवाजाही के लिए जलमार्ग कनेक्टिविटी पर विशेष जोर दिया गया है। उन्होंने कहा कि नदियां असम और पूर्वोत्तर के विकास को बढ़ावा देंगी और इन जलमार्गों को विकसित किया जाएगा ताकि समृद्धि और रोजगार के अवसर सुनिश्चित किए जा सकें। प्रधानमंत्री की पहल की प्रशंसा करते हुए उन्होंने इस बात पर प्रकाश डाला कि प्रधानमंत्री मोदी ने एक्ट ईस्ट पॉलिसी के माध्यम से पूर्वोत्तर के विकास को लगातार आगे बढ़ाया है और इस प्रकार बीबीआईएन और आसियान देशों को एक्ट ईस्ट पॉलिसी के माध्यम से पूर्वोत्तर क्षेत्र के करीब लाया गया है।
केंद्रीय मंत्री ने कहा कि जहां जलमार्ग की असीम संभावनाओं का काफी हद तक उपयोग नहीं हो पाया है, वहीं माननीय प्रधानमंत्री श्री नरेंद्र मोदी ने इस अनछुई आर्थिक क्षमता को विकसित करने का संकल्प लिया है ।
केंद्रीय मंत्री श्री सोनोवाल ने कहा कि इस क्षेत्र से माल परिवहन करने वाले जहाजों में अपेक्षित वृद्धि को देखते हुए, जहाज की मरम्मत और रखरखाव की मांग बढ़ेगी, फिलहाल इस प्रकार की मरम्मत के लिए जहाजों को ड्राई डॉकिंग के लिए कोलकाता भेजा जाता है जो कि महंगा, समय लेने वाला और थकाऊ होता है और इस प्रकार नया स्लिपवे इस बाधा को दूर करेगा और इसके राज्य में रोजगार पैदा करने की भी संभावना है।
सोनोवाल ने कहा, "आजादी से पहले, अंग्रेज असम के उत्पादों जैसे लकड़ी, कोयला आदि को जलमार्गों के माध्यम से दुनिया के अन्य हिस्सों में निर्यात करते थे और हमें यहां जल परिवहन में क्रांतिकारी बदलाव के लिए नदियों का सदुपयोग करना चाहिए।"
असम के मुख्यमंत्री डॉ हिमंत बिस्वा सरमा ने अपने भाषण में कहा कि असम की नदियों पर लगभग 200 जहाज चल रहे हैं और इनकी मरम्मत के लिए उन्हें पहले कोलकाता ले जाना पड़ता था। अब गुवाहाटी में इस सुविधा से यहां मरम्मत की जाएगी जिससे समय और धन की बचत होगी। उन्होंने कहा कि प्रधानमंत्री नरेंद्र मोदी तेजी से विकास के लिए पूर्वोत्तर में सड़कों, रेलवे, जलमार्ग, वायुमार्ग और इंटरनेट कनेक्टिविटी के विकास पर बहुत जोर दे रहे हैं।
उन्होंने पांडु में स्लिपवे स्थापित करने के निर्णय और पांडु स्लिपवे स्थल पर एक आधुनिक सम्मेलन केंद्र बनाने की घोषणा के लिए केंद्रीय मंत्री सोनोवाल को धन्यवाद दिया। उन्होंने केंद्रीय मंत्री से असम में एक सामुद्रिक एवं शिपिंग संस्थान स्थापित करने का भी अनुरोध किया ताकि स्थानीय युवाओं के लिए रोजगार के अवसर पैदा करते हुए उभरते क्षेत्र के लिए आवश्यक जनशक्ति का निर्माण किया जा सके।
उद्योग मंत्री चंद्र मोहन पटवारी, केंद्रीय पत्तन, पोत परिवहन और जलमार्ग राज्य मंत्री शांतनु ठाकुर, सांसद रानी ओझा, पत्तन, पोत परिवहन और जलमार्ग मंत्रालय के सचिव डॉ संजीव रंजन भी इस अवसर पर उपस्थित थे।